विश्वकप कार्यक्रम पर बरसे पीटरसन  
इंग्लैंड के बल्लेबाज केविन पीटरसन ने कहा कि छह सप्ताह का कार्यक्रम ज्यादा लंबा है और मैचों के बीच छह दिन का विश्राम हास्यास्पद है।
इंग्लैंड के बल्लेबाज केविन पीटरसन ने विश्वकप क्रिकेट के कार्यक्रम की आलोचना करते हुए कहा कि छह सप्ताह का कार्यक्रम ज्यादा लंबा है और मैचों के बीच छह दिन का विश्राम हास्यास्पद है।  पीटरसन ने कहा, यह काफी लंबा कार्यक्रम है। इंग्लैंड की टीम को एक मैच के लिए छह दिन तक विश्राम करना होगा और फिर छह दिन बाद दूसरा मैच खेलना होगा। यह हास्यास्पद है, लेकिन हम कार्यक्रम को लेकर कुछ भी नहीं कर सकते।  अपनी बेबाक टिप्पणियों के लिए मशहूर इस क्रिकेटर ने 19 फरवरी से उपमहाद्वीप में शुरू होने वाले विश्वकप से पहले इंग्लैंड के व्यस्त कार्यक्रम की भी आलोचना की। उन्होंने स्काई स्पोर्ट्स से कहा, विश्वकप से पहले हमारा कार्यक्रम हास्यास्पद है। इंग्लैंड की टीमों के साथ लंबे समय से ऐसा हो रहा है और शायद इसीलिए इंग्लैंड विश्वकप में अच्छा प्रदर्शन नहीं कर पाता है।